SOLAR ร่วง 8.59% ต่ำสุดในรอบ 1 สัปดาห์-คาดขายทำกำไรหลังขึ้นแรงก่อนหน้านี้
SOLAR ร่วง 8.59% ต่ำสุดในรอบ 1 สัปดาห์-คาดขายทำกำไรหลังขึ้นแรงก่อนหน้านี้
10 ก.ค. 2558

บริษัท โซลาร์ตรอน จำกัด (มหาชน) หรือ หรือ SOLAR โดย ณ เวลา 12.01 น. อยู่ที่ระดับ 14.90 บาท ลบ 1.40 บาท หรือ 8.59% ด้วยมูลค่าซื้อขาย 220.83 ล้านบาท คาดนักลงทุนขายทำกำไรหลังก่อนหน้านี้ปรับตัวขึ้นแรง โดยนับตั้งแต่หุ้นปรับตัวขึ้นแตะระดับ 16.80 บาท เมื่อวันที่ 2 ก.ค.58 จนถึงล่าสุดหุ้นปรับตัวลงแล้ว 11.31% ร่วงหนักในรอบ 1 สัปดาห์

ก่อนหน้านี้ นางปัทมา วงษ์ถ้วยทอง ประธานเจ้าหน้าที่บริหาร ระบุในเมื่อวันที่ 8 มิ.ย. 58 ว่า บริษัทเตรียมนำเงิน 750 ล้านบาท จากการเพิ่มทุนครั้งล่าสุดนี้ไปขยายกำลังการผลิตแผงเซลล์แสงอาทิตย์เฟสสอง จากกำลังการผลิตเดิม 70 เมกะวัตต์ต่อปี เป็น 200 เมกะวัตต์ต่อปี
ส่วนเครื่องจักรที่ใช้ในการผลิตส่วนใหญ่นำเข้ามาจากประเทศเยอรมัน ซึ่งเป็นเครื่องจักรที่ทันสมัยที่สุดของโลก ขณะเดียวกันแผงเซลล์แสงอาทิตย์ของบริษัทฯ ยังได้รับการรับรองมาตรฐานอุตสาหกรรมจากประเทศเยอรมัน สหรัฐอเมริกา อังกฤษ ญี่ปุ่น รวมทั้งมาตรฐานอุตสาหกรรม (มอก.) ของประเทศไทยด้วย
สำหรับการขยายกำลังการผลิตครั้งนี้ มีวัตถุประสงค์เพื่อรองรับการขยายตัวของตลาดในประเทศ หลังจากที่ประเทศไทยมีโปรเจคโซลาร์ฟาร์มอีกเป็นจำนวนมากกว่า 1,000 เมกะวัตต์ ซึ่งบริษัทที่ได้งานไม่จำเป็นต้องไปสั่งซื้อแผงจากประเทศจีน
เนื่องจาก SOLAR สามารถผลิตสินค้าในราคาที่สามารถแข่งขันได้ ที่สำคัญยังมีบริการหลังการขายสามารถเปลี่ยนแผงให้ได้ทันทีถ้าสาเหตุเกิดจากความบกพร่องจากผลิตภัณฑ์ของ SOLAR เอง นอกจากนั้นยังมีทีมวิศวกรที่มีความชำนาญในการให้คำแนะนำการออกแบบ ติดตั้ง บำรุงรักษาโซลาร์ฟาร์มเพื่อให้ได้ประสิทธิภาพสูงสุดและสามารถรับประกันคุณภาพของสินค้าของบริษัทเป็นเวลา 25 ปี